5.10.2022
ET
Euroopa Liidu Teataja
L 258/119
Keskkond ja kestlikkus
65.
väljendab heameelt kestlikkuse, keskkonna ja ligipääsetavuse standardite, sealhulgas liidu keskkonnajuhtimis- ja keskkonnaauditeerimissüsteemi (EMAS) standardite integreerimise üle komitee ja Regioonide Komitee kinnisvaras­ trateegiasse; märgib, et alates omaenda keskkonnajuhtimissüsteemi loomisest on komitee ning Regioonide Komitee võtnud mitmesuguseid meetmeid, et parandada oma hoonete energiatõhusust ja vähendada nende CO2-jalajälge; väljendab heameelt rohelisele kokkuleppele pühendatud töörühma loomise üle ning on teadlik sellest, et käimas on uuring selle kohta, kuidas muuta komitee ja Regioonide Komitee 2030. aastaks CO2-neutraalseks; väljendab heameelt selle üle, et komitee osaleb parlamendi kasvuhoonegaaside heitkoguste kompenseerimise süsteemis ning komiteel on vajalike assigneeringute eraldamiseks omaette eelarverida; tunneb heameelt selle üle, et komitee tarbitav elekter on saadud üksnes kestlikest allikatest toodetud rohelisest energiast; ergutab komiteed ühtlasi paigaldama kõigile hoonetele päikesepaneele, et CO2-tõhusust suurendada;
66.
võtab teadmiseks mitu paberikasutuse vähendamise meedet ja nõuab tungivalt, et komitee võtaks vastu sisuka paberist loobumise poliitika; tunneb heameelt selle üle, et 2020. aastal vähenes kasutatava paberi hulk päevas inimese kohta võrreldes 2019. aastaga 52 % ja võrreldes 2015. aastaga 81 %;
67.
väljendab heameelt, et komitee on kehtestanud meetmed, millega edendada säästvate sõiduviiside kasutamist, nagu teenistusjalgrattad, jalgratturitele mõeldud taristu ja vautšerite süsteem erandjuhtudel parklatesse pääsuks; märgib, et liikuvuspoliitika hõlmab rahalist toetust jalgratturitele ja töötajatele, kes on ostnud ühissõidukite perioodipileteid, kuid mõlema toetuse saajad kaotavad õiguse kasutada parkimiskohti;
68.
võtab teadmiseks, et komitee on võtnud kohustuse hakata täitma 17 ÜRO kestliku arengu eesmärki ning tegutseda kooskõlas nende eesmärkide ja asjakohaste liidu strateegiatega; rõhutab, et komiteel on kestliku arengu vaatlusrühm, kelle eesmärk on edendada liidus kestlikkust;
69.
tunnustab komiteed ringmajanduse sidusrühmade platvormi ühise haldamise eest koos komisjoniga;
Teabevahetus ja mitmekeelsus
70.
märgib, et 2019. aasta oktoobris kiitis juhatus heaks komitee uue logo, mis sarnaneb teiste liidu institutsioonide logodega; on veendunud, et see muudatus aitab kaasa liidu institutsioonide, organite, büroode ja asutuste kuvandi nähtavusele ja sidususele kodanike seas;
71.
väljendab heameelt selle üle, et komitee suutis COVID-19 pandeemia kontekstis kohandada oma teabevahetuss­ trateegiat, korraldades veebis mitmeid suurüritusi ja tegevusi, et hõlbustada oma teavitustegevust ning kontakte sidusrühmade ja kodanikega; rõhutab, et 2020. aasta juulis andis komitee oma iga-aastase kodanikuühiskonna auhinna asemel välja ühekordse auhinna „Kodanikuühiskond COVID-19 vastu“, et tunnustada mittetulunduslikke algatusi, mida üksikisikud, kodanikuühiskonna organisatsioonid ja eraettevõtjad on teinud COVID-19 kriisi ja selle tagajärgedega võitlemiseks;
72.
rõhutab, et kogu komitee arvamuste ja teabearuannetega seotud töö on kättesaadav kõigis ametlikes keeltes ning et komitee veebisait on kooskõlas liidu avaliku sektori asutuste juurdepääsetavuse standarditega;
73.
tunneb heameelt komitee osalemise üle Euroopa tuleviku konverentsil, aidates sellel demokraatlikul tegevusel jõuda organiseeritud kodanikuühiskonnani; ergutab lisaks komiteed aitama oma liikmetel osaleda kohalikul tasandil kodanike ja kodanikuühiskonnaga peetavates dialoogides, milles käsitletakse Euroopa küsimusi;